A BIZOTTSÁG 133/2008/EK RENDELETE
(2008. február 14.)
a szarvasmarhafélék közé tartozó fajtatiszta tenyészállatok harmadik országból történő importjáról, az ezekre vonatkozó export-visszatérítésről
(kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 31. cikke (4) bekezdésére és 33. cikke (12) bekezdésére,
mivel:
(1)
A szarvasmarhafélék közé tartozó fajtatiszta tenyészállatok harmadik országból történő importjáról, az ezekre vonatkozó export-visszatérítésről, valamint az 1544/79/EGK rendelet hatályon kívül helyezéséről szóló, 1992. augusztus 7-i 2342/92/EGK bizottsági rendeletet (2) több alkalommal jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
A Közösségbe irányuló importra vonatkozó 0102 10 KN-kód alá tartozó szarvasmarha fajtatiszta tenyészállatai után nem kell importvámot fizetni. 60 hónapos korig magasabb az export-visszatérítés a nőstény állatok után, mint a 0102 90 KN-kód alá tartozó élő szarvasmarhák után.
(3)
Az erre a területre vonatkozó közösségi szabályok megfelelő alkalmazása érdekében tisztázni kell a fajtatiszta tenyészállat fogalmát. Erre a célra a szarvasmarhafélék fajtatiszta tenyészállatairól szóló, 1977. július 25-i 77/504/EGK tanácsi irányelv (4) 1. cikkében megadott meghatározást kell alkalmazni.
(4)
Annak érdekében, hogy meg lehessen győződni arról, hogy az importált állatokat ténylegesen tenyésztésre szánják, származási és tenyésztési bizonyítvánnyal, valamint az ilyen állatoknál általában megkövetelt állat-egészségügyi bizonyítvánnyal kell rendelkezniük, és az importőrnek vállalnia kell, hogy egy bizonyos ideig élve tartja az állatot.
(5)
Amennyiben nincs rendelkezés arra a biztosítékra nézve, hogy gondoskodnának ezeknek az állatoknak az élve tartásáról ebben az időszakban, rendelkezéseket kell hozni a közösségi vámkódex létrehozásáról szóló, 1992. október 12-i 2913/92/EK tanácsi rendelet (5) alkalmazásáról, amennyiben az időszakra vonatkozó követelmény nem teljesül.
(6)
A Közösség kétoldalú szabadkereskedelmi megállapodásokat kötött az Európai Szabadkereskedelmi Társulással (EFTA). Ezeknek a megállapodásoknak az értelmében az érintett harmadik országokra vonatkozó rendelkezéseket vagy kötelezettségeket meg kell szüntetni, de meg kell követelni, hogy a fajtatiszta tenyészállatokra vonatkozó származási bizonyítványt, valamint az egészségügyi igazolványt bemutassák, hogy azokat a Közösségen belüli szabad forgalomba lehessen bocsátani.
(7)
A fajtatiszta nőivarú tenyészállatokat kísérő egészségügyi dokumentumokat és a genetikai érték meghatározásának eredményét, amelynek szerepelnie kell a származási bizonyítványban vagy csatolni kell ahhoz, meg kell határozni annak érdekében, hogy meggyőződjenek arról, hogy valóban tenyésztésre szánják azokat.
(8)
A Közösségbe importált fajtatiszta tenyészállatokat ellenőrizni kell, hogy előzőleg nem a Közösségből exportálták-e őket, és hogy azokra nem fizettek-e export-visszatérítést. Ha az ilyen állatokra export-visszatérítést fizettek ki, az összeget vissza kell fizetni, mielőtt az állatokat újraimportálnák a Közösségbe.
(9)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
Az importvámok beszedése és az export-visszatérítések megítélése céljából a szarvasmarhafajba tartozó élő állatokat a 0102 10 KN-kód alá tartozó fajtatiszta tenyészállatoknak tekintik, ha megfelelnek a 77/504/EGK irányelv 1. cikkében szereplő meghatározásnak. Ezenkívül csak a hat évnél fiatalabb nőivarú állatok tekinthetők tenyésztésre szánt fajtatiszta nőivarú tenyészállatnak.
2. cikk
(1) A 0102 10 KN-kód alá tartozó szarvasmarhafaj fajtatiszta tenyészállatainak szabad forgalomba hozatalakor az importőr minden egyes állatra vonatkozóan bemutatja a tagállam vámhatóságainak a következőket:
a)
a származási és tenyésztési bizonyítvány, amelyet a 96/510/EK bizottsági határozatnak (6) megfelelően kiállítanak;
b)
a szarvasmarhafaj fajtatiszta tenyészállatainál megkövetelt egészségügyi igazolás vagy ennek hiteles másolata és a 282/2004/EK bizottsági rendeletnek (7) megfelelően kiállított, Közös Állat-egészségügyi Beléptetési Okmány (KÁBO).
(2) Ezenkívül az importőrök írásos nyilatkozatot nyújtanak be a vámhatóságokhoz arról, hogy a vis maior esetét kivéve az állatot az importálás napjától számított 24 hónapig nem vágják le.
(3) Legkésőbb a szabad forgalomba bocsátást követő 27. hónap végéig az importőrök az importáló tagállam vámhatóságának benyújtják annak bizonyítékát, hogy az állatot:
a)
nem vágták le a (2) bekezdésben meghatározott határidőn belül; vagy
b)
egyészségi okokból vágták le a határidő lejárta előtt, vagy betegség vagy baleset következtében pusztult el.
Az a) pontban hivatkozott bizonyíték egy igazolás, amelyet a tagállam törzskönyvet vezető szövetsége, szervezete vagy hivatalos testülete vagy egy hatósági állatorvos állít ki. A b) pontban hivatkozott bizonyíték egy igazolás, amelyet a tagállam által kijelölt hivatalos testület állít ki. Ezeket a bizonyítékokat az 1760/2000/EK európai parlamenti és tanácsi rendelet (8) 5. cikkében előírt számítógépes adatbázisban ellenőrzik, amint ez az adatbázis működésbe lép.
(4) A 24 hónapos időszak be nem tartása, kivéve a (3) bekezdés b) pontjában leírt esetet, az érintett állat 0102 90 KN-kód szerinti besorolásához vezet, és a meg nem fizetett importvám beszedésére irányuló eljárást vonja maga után a 2913/92/EGK rendeletnek megfelelően.
(5) Az intézkedések, melyek: az 1. cikkben meghatározott korhatárral és (2), (3) és (4) bekezdésben előírt kötelezettségekkel kapcsolatosak, nem vonatkoznak az Izlandról, Norvégiából és Svájcból származó és onnan érkező fajtatiszta tenyészállatokra.
(6) Ez a cikk nem érinti a 77/504/EGK irányelv 7. cikke második bekezdésének alkalmazását.
3. cikk
(1) A fajtatiszta nőivarú tenyészállatok utáni visszatérítés megadásának feltétele minden egyes állatra vonatkozóan a kiviteli vámalakiságok során bemutatott eredeti és egy másolati példánya:
a)
a 2005/379/EK bizottsági határozat (9) 2. cikke (1) bekezdésének megfelelően kiállított származási igazolásnak vagy az említett cikk (2) bekezdésének megfelelően kiállított bármely egyéb okmánynak;
b)
a szarvasmarhafajták fajtatiszta tenyészállataira vonatkozóan a rendeltetési harmadik ország által megkövetelt egészségügyi bizonyítványának.
A b) ponttól eltérően a tagállamok engedélyezhetik egyetlen egészségügyi bizonyítvány bemutatását egy teljes szállítmány állatra.
(2) Az exportőrnek vissza kell adni mindkét, az (1) bekezdésben említett bizonyítvány eredeti példányát, és a vámhatóságok által hitelesített másolatokat a visszatérítésre vonatkozó kérelemhez kell csatolni.
4. cikk
(1) A Közösségbe újraimportált fajtatiszta tenyészállatok szabad forgalomba bocsátása előtt minden export-visszatérítést vissza kell fizetni, vagy az illetékes hatóságnak meg kell tennie a szükséges intézkedéseket az ilyen összegek visszatartására, ha azokat még nem fizették ki.
(2) Ha a 0102 10 KN-kód alá tartozó állatok importvámkezelése során a származási bizonyítvány szerint a tenyésztő a Közösségben van bejegyezve, az importőrnek azt is bizonyítania kell, hogy nem részesült visszatérítésben, vagy hogy a kapott visszatérítést visszafizették. Ha nem tudnak ilyen bizonyítékot szolgáltatni, a 0102 90 KN-kód alá tartozó szarvasmarhafajra a Közösségbe való újraimportálás napján érvényes legmagasabb importvám egyenlő export-visszatérítés tekintendő megfizetettnek.
5. cikk
A 2342/92/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának és a II. mellékletben foglalt megfelelési táblázattal összhangban kell alkalmazni.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. február 14-én.